PATVIRTINTA

Vilniaus miesto savivaldybės tarybos

2024 m. lapkričio 27 d.

sprendimu Nr. 1-732

**MOKESČIO UŽ VAIKO MAITINIMĄ VILNIAUS MIESTO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, NUSTATYMO IR MOKĖJIMO TVARKOS APRAŠAS**

**I. BENDROSIOS NUOSTATOS**

1. Mokesčio už vaiko maitinimą Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, nustatymo ir mokėjimo tvarkos aprašas (toliau – Aprašas) reglamentuoja ikimokyklinio ir priešmokyklinio amžiaus vaiko maitinimo, lengvatų taikymo ir pateikiamų dokumentų lengvatoms gauti priėmimo Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, sąlygas ir tvarką.

2. Aprašas parengtas vadovaujantis Lietuvos Respublikos švietimo įstatymo 36 straipsnio 9 dalimi, Lietuvos Respublikos vietos savivaldos įstatymo 6 straipsnio 10 punktu ir Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“.

3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II. Mokesčio už VAIKO MAITINIMĄ nustatymas**

4. Už vaiko maitinimą ikimokyklinio ir priešmokyklinio ugdymo grupėse tėvai (globėjai) moka maitinimo mokestį už kiekvieną lankytą dieną:

4.1. lopšelio grupėse – 2,90 Eur (pusryčiai – 0,70 Eur, pietūs– 1,50  Eur, pavakariai – 0,70 Eur);

4.2. darželio grupėse – 3,40 Eur (pusryčiai – 0,80 Eur, pietūs – 1,80 Eur, pavakariai – 0,80 Eur);

4.3. priešmokyklinio ugdymo grupėse: pusryčiai – 1,16, pavakariai – 1,16 Eur;

4.4. vaikams, kurie ugdomi pagal priešmokyklinio ugdymo programą, nemokami pietūs skiriami vadovaujantis Vilniaus miesto savivaldybės tarybos 2019 m. birželio 19 d. sprendimu Nr. 1-94 „Dėl socialinės paramos mokiniams teikimo Vilniaus miesto savivaldybėje“ patvirtintu Mokinių nemokamo maitinimo Savivaldybės ir nevalstybinėse mokyklose tvarkos aprašu.

5. Vaikai, ugdomi trumpo buvimo grupėse ne ilgiau kaip 4 valandas arba pasirinkus 4 valandų ugdymą ir integruoti į grupes, kurių veiklos trukmė ilgesnė, tėvų (globėjų) prašymu nuo einamojo mėnesio pirmos dienos gali būti nemaitinami arba maitinami vieną arba du kartus per dieną.

6. Vaikai, ugdomi ilgiau kaip 4 valandas, tėvų (globėjų) prašymu nuo einamojo mėnesio pirmos dienos gali būti maitinami du arba tris kartus per dieną.

7. Mokestis už maitinimą skiriamas vaikų maitinimui (maisto produktams įsigyti), nepanaudotos lėšos taip pat gali būti skiriamos maisto gamybos procesui tobulinti ir vaikų sveikos mitybos įpročių ugdymo priemonėms įsigyti. Praėjusiais kalendoriniais metais nepanaudotos maisto produktams, maisto gamybos procesui tobulinti ir vaikų sveikos mitybos įpročių ugdymo priemonėms įsigyti lėšos perkeliamos į kitus kalendorinius metus ir ugdymo įstaigos sprendimu gali būti perskirstytos pagal poreikį kitoms prekėms, paslaugoms ar darbams įsigyti.

8. Tais atvejais, kai ikimokyklinio ir priešmokyklinio ugdymo grupių vaikai ugdomi Vilniaus miesto savivaldybės mokyklose, kuriose maitinimo paslaugas teikia privačios įmonės, iš Vilniaus miesto savivaldybės biudžeto lėšų finansuojamos patiekalų gamybos išlaidos (maitinimo paslaugų teikėjų darbuotojų darbo užmokestis, valstybinio socialinio draudimo įmokos, komunalinių paslaugų ir kitos išlaidos, susijusios su vaikų maitinimo paslaugos teikimu). Konkretus patiekalų gamybos išlaidų dydis tvirtinamas Vilniaus miesto savivaldybės administracijos direktoriaus įsakymu.

**III. mokesčio lengvatų taikymas ir jas patvirtinančių dokumentų pateikimas**

9. Mokestis už vaiko maitinimą ikimokyklinio ir priešmokyklinio ugdymo grupėse tėvų (globėjų) prašymu mažinamas 50 procentų už kiekvieną lankytą dieną, jeigu:

9.1. vaikas (vaikai) turi tik vieną iš tėvų (jeigu vienas iš vaiko tėvų yra miręs, nenurodytas vaiko gimimo liudijime, teismo pripažintas dingusiu be žinios ar nežinia kur esančiu, teismo pripažintas neveiksniu, teismo sprendimu laikinai ar neterminuotai apribota valdžia), pateikus tai patvirtinančius dokumentus. Dokumentai pateikiami vieną kartą, išskyrus atvejus, kai pasikeitė aplinkybės;

9.2. toje pačioje šeimoje auga (globojami, rūpinami) trys ir daugiau vaikų iki 18 metų arba vyresnių, kurie mokosi pagal bendrojo ugdymo programą, pateikus šeimos sudėtį patvirtinantį dokumentą;

9.3. vaikas auga šeimoje, kurioje vienas iš tėvų (globėjų) mokosi pagal bendrojo ugdymo programą, iki jam sukaks 24 metai, pateikus pažymas apie mokslo tęsimą vasario ir rugsėjo mėnesiais;

9.4. vaikui nustatyti dideli arba labai dideli specialieji ugdymosi poreikiai;

9.5. vaikas serga onkologine liga, diabetu, astma, epilepsija arba vaikui nustatytas neįgalumas, tėvams pateikus ligą arba neįgalumą patvirtinančius dokumentus;

9.6. vaiko abiem tėvams (globėjams) nustatytas ne didesnis kaip 40 procentų darbingumo lygis, pateikus tai patvirtinančius dokumentus.

10. Mokestis už vaiko maitinimą nemokamas, jeigu:

10.1. šeima gauna socialinę pašalpą pagal Vilniaus miesto savivaldybės socialinės pašalpos skyrimo faktą vaikui Socialinės paramos šeimai informacinėje sistemoje (SPIS);

10.2. įstaiga uždaroma remontui, avariniams darbams, kilus epidemijai ir dėl kitų *force majeure* atvejų;

10.3. vaikas įstaigos nelanko, tėvams (globėjams) informavus įstaigą pirmą nelankymo dieną įstaigos nustatyta tvarka;

10.4. įstaiga neturi galimybių organizuoti pritaikyto maitinimo vaikui pagal gydytojo raštiškus nurodymus ir šiam vaikui yra organizuojamas maitinimas iš namų atsinešamu maistu.

11. Dokumentai, patvirtinantys lengvatos taikymą, pateikiami įstaigos direktoriui, priimant vaiką į įstaigą, ir pakartotinai teikiami kiekvienų metų rugsėjo pirmą darbo dieną, o dokumentai apie vėliau atsiradusią teisę į lengvatą – visomis darbo dienomis. Aprašo 9.1 papunktyje nurodytais atvejais dokumentai teikiami vieną kartą, išskyrus atvejus, kai pasikeitė aplinkybės. Aprašo 10.1 papunktyje nurodytais atvejais tėvams (globėjams) įstaigą raštu informavus apie Vilniaus miesto savivaldybės socialinės pašalpos skyrimo faktą vaikui, tai Socialinės paramos šeimai informacinėje sistemoje (SPIS) patikrina įstaigos atsakingas asmuo (asmenys).

12. Lengvata taikoma pateikus prašymą bei dokumentus, patvirtinančius teisę į lengvatą, nuo kito mėnesio pirmos dienos. Apie trūkstamus dokumentus ir jų pateikimo terminą įstaigos vadovas tėvus (globėjus) raštu informuoja per 3 darbo dienas. už praėjusį laikotarpį mokestis neperskaičiuojamas, išskyrus socialinę pašalpą gaunančias šeimas.

13. Šeimoms, gaunančioms socialines pašalpas, mokestis perskaičiuojamas nuo pašalpos skyrimo mėnesio už praėjusį laikotarpį, ne ilgesnį kaip 3 mėnesiai. Dėl objektyvių priežasčių laiku neinformavus ar negalint patikrinti informacijos apie Vilniaus miesto savivaldybės socialinės pašalpos skyrimo faktą vaikui Socialinės paramos šeimai informacinėje sistemoje (SPIS), mokestis perskaičiuojamas nuo pašalpos skyrimo mėnesio.

14. Lengvatos taikymas įforminamas įstaigos direktoriaus įsakymu, su kuriuo kitą dieną supažindinamas apskaitą tvarkantis asmuo ar įstaiga, jei apskaita perduota tvarkyti kitai įstaigai. Įstaigos vadovas tėvus (globėjus) apie pritaikytą lengvatą raštu informuoja per 3 darbo dienas.

15. Paaiškėjus apie neteisėtą naudojimąsi lengvata, tėvai (globėjai) įspėjami raštu ir įpareigojami perskaičiuotus mokesčius sumokėti per vieną mėnesį.

16. Netekę teisės į lengvatą, apie tai tėvai (globėjai) per 3 darbo dienas raštu praneša įstaigos direktoriui.

17. Tėvai (globėjai) gali gauti tik vieną lengvatą, iki yra teisė ją gauti.

**IV. BAIGIAMOSIOS NUOSTATOS**

18. Mokestis už vaiko maitinimą įstaigose, įgyvendinančiose ikimokyklinio ir priešmokyklinio ugdymo programas, mokamas už praėjusį mėnesį ir turi būti sumokėtas iki einamojo mėnesio 25 dienos pagal įstaigos pateiktą apskaitos dokumentą.

19. Už mokesčių surinkimą yra atsakingas įstaigos direktorius ar jo įgaliotas asmuo.

20. Informaciją apie vaikus, nelankiusius įstaigos daugiau nei 30 darbo dienų per pastarąsias 90 kalendorinių dienų, kai tėvai neinformuoja įstaigos apie vaiko neatvykimą, įstaigos vaiko gerovės komisija, įvertinusi aplinkybes, turi teisę pateikti Valstybės vaiko teisių apsaugos ir įvaikinimo tarnybai prieš 10 darbo dienų apie tai raštu įspėjusi tėvus (globėjus).

21. Tėvai (globėjai) atsako už pateikiamų dokumentų ir informacijos teisingumą.

22. Įmokos ir skolos už vaiko maitinimą apskaitomos ir privalomai įstaigos vadovo išieškomos Lietuvos Respublikos teisės aktų nustatyta tvarka.

23. Aprašas skelbiamas Vilniaus miesto savivaldybės ugdymo įstaigų interneto svetainėse.

24. Švietimo aplinkos skyrius ir Ikimokyklinio ugdymo skyrius kontroliuoja, kaip vykdomi Aprašo reikalavimai.

25. Aprašą įgyvendinančių subjektų veiksmai ir sprendimai gali būti skundžiami teisės aktų nustatyta tvarka.

26. Už Aprašo nuostatų nevykdymą ar netinkamą vykdymą jį įgyvendinantiems subjektams taikoma drausminė bei materialinė atsakomybė.

27. Aprašas Vilniaus miesto savivaldybės tarybos sprendimu gali būti keičiamas, papildomas ir pripažįstamas netekusiu galios.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_